युवक का शव मिला, दस के खिलाफ हत्या का मामला दर्ज
खेड़ली | गांवसौंखर की सिंघी कॉलोनी में एक 25 वर्षीय युवक शनिवार को सुबह मृत हालत में पड़ा मिला। मामले में पोस्टमार्टम के बाद परिजनों ग्रामीणों ने शव को लेने से मना कर दिया। करीब दो घंटे की समझाइश के बाद शव का अंतिम संस्कार किया गया। सौंखर की सिंघी कॉलोनी में शनिवार सुबह करीब साढ़े पांच बजे गांव के संजय जाटव पुत्र विशन जाटव उम्र 25 वर्ष का शव सड़क के किनारे सूखी नाली में पड़ा मिला। मृतक के पास एक शराब का खाली पव्वा भी मिला तथा उसके शरीर पर चोट के निशान थे। इस पर ग्रामीणों ने पुलिस को सूचना दी। मौके पर पहुंची पुलिस ने शव घटना स्थल का मुआयना किया तथा शव का खेड़ली रैफरल अस्पताल लाकर पोस्टमार्टम कराया। पोस्टमार्टम के बाद मृतक के परिजन ग्रामीणों ने युवक के शव को ले जाने से मना कर दिया। ग्रामीणों ने बताया कि शुक्रवार रात्रि गांव के आठ-दस लोगों के साथ युवक ने शराब पी तथा ताश खेला। इस दौरान आपस में किसी बात को झगड़ा हो गया जिसमें संजय की हत्या की गई है। युवक के परिजनों ने आरोपियों को पहले गिरफ्तार करने की मांग की तथा उसके बाद ही शव ले जाने की बात कही। इस दौरान लक्ष्मणगढ़ सीओ रामजीलाल चौधरी, खेड़ली थानाधिकारी हितेश शर्मा, कठूमर के रामावतार आदि ने आरोपियों की शीघ्र गिरफ्तारी का आश्वासन दिया। आरोपियों के खिलाफ रिपोर्ट दर्ज करने के बाद ग्रामीण परिजन शव ले जाने को राजी हुए। मामले में पुलिस ने तीन जनों को पूछताछ के लिए हिरासत में लिया है। मृतक के पिता विशन जाटव ने गांव के सुमेरसिंह, कल्लू, प्रितमसिंह, विजय शर्मा, हरीसिंह सैनी, दानों सैनी सहित दस जनों के खिलाफ हत्या का मामला दर्ज कराया है। इस मामले में अतिरिक्त पुलिस अधीक्षक पारस जैन ने पुलिस से जानकारी ली और आरोपियों की गिरफ्तारी के निर्देश दिए।
hin_Deva hin_Deva